Előterjesztés a Zalakaros Város Önkormányzata Képviselőtestülete 2019. december 12-én tartandó ülésére
Napirend címe: Sakkverseny lebonyolítása
Előterjesztés készítette: Horváthné Juhász Barbara pénzügyi osztályvezető 
Tisztelt Képviselő-testület!

2020. évben június 1. és 9. között kerül megrendezésre a 39. Zalakarosi Sakkfesztivál.  A verseny helyszíne a Zalakarosi Móra Ferenc Általános Iskola tornaterme. A verseny nemzetközi, mintegy 150 fő versenyző részvétele várható a tornán. A verseny fő szervezője évek óta Horváth Tamás nemzetközi sakkmester. 
A korábbi években a verseny lebonyolításával a Zalakarosi Turisztikai Egyesület lett megbízva, aki bevonta a szervező munkába Horváth Tamást. A támogatási összeg – évenkénti 2.500.000 Ft – az Egyesület részére került átadásra elszámolási kötelezettséggel.  
Miután az Egyesület jelezte, hogy egyéb feladatai miatt a verseny szervezése gondot okoz, 2018-ban és 2019-ben az önkormányzat volt a főszervező, az operatív feladatokkal Horváth Tamást megbízva. A Hivatal pénzügyi osztályának azonban nagy terhet jelentett a különböző nemzetiségű versenyzők díjazásának elszámolása. A számfejtéshez a külföldi versenyzők részére technikai adószám igénylése kell a NAV-tól, ez azonban a személyes adatok hiányos megadása miatt rendkívüli módon elhúzódott. Emiatt számos kritika ért minket alaptalanul. 
Mivel Horváth Tamás Úr többször jelezte, hogy vállalkozóként tevékenységi körében szerepel a sportverseny szervezés, javasoljuk, hogy 2020-ban kerüljön megbízásra a sakkverseny teljes körű lebonyolításával. A támogatási összeg kerüljön részére átadásra, mely összeggel a verseny befejezését követő 60 napon belül köteles elszámolni. 
Határozati javaslat:

1./ Zalakaros Város Önkormányzat Képviselő-testülete a 2020. évi Zalakarosi Sakkverseny teljes körű operatív szervezési, rendezési feladataival Horváth Tamás nemzetközi sakkmester (8900 Zalaegerszeg, Átalszegett u. 24.) egyéni vállalkozót bízza meg.

2./ Zalakaros Város Önkormányzat Képviselő-testülete Horváth Tamás részére a feladat ellátására 2 500 000 Ft támogatást biztosít, melynek fedezetét az önkormányzat 2020. évi költségvetésében tervezni szükséges.   
3./ Zalakaros Város Önkormányzat Képviselő-testülete felhatalmazza a polgármestert az előterjesztéssel megegyező tartalmú támogatási szerződés aláírására.

Határidő: 2020. április 30.

Felelős: Novák Ferenc polgármester

Operatív felelős: Dr. Szentgyörgyvölgyi Eszter jogi referens

Gazdasági Bizottság és a Humánpolitikai és Ügyrendi Bizottság határozata:
A bizottság javasolja a képviselőtestület számára az előterjesztés szerinti határozati javaslat elfogadását.

